## Francisco Coll, Premi Nacional de Música 2025, presenta en l’IVAM la seua òpera ‘Enemigo del pueblo’

*** El compositor valencià explicarà el procés de creació de la seua nova òpera, que s’estrena pròximament en el Palau de les Arts a escala mundial**

L’Institut Valencià d’Art Modern (IVAM) acull, en col·laboració amb el Palau de les Arts Reina Sofia, la presentació el pròxim 23 d’octubre, a les 19:00 hores, d’*Enemigo del pueblo*, la nova òpera del compositor valencià Francisco Coll, guardonat amb el Premi Nacional de Música 2025 pel Ministeri de Cultura.

El compositor valencià amb més projecció internacional explicarà al públic el procés de creació, muntatge i composició estètica d’*Enemigo del pueblo*, la primera estrena absoluta en la història del Palau de les Arts per a celebrar el vinté aniversari de la inauguració del coliseu valencià.

Francisco Coll estarà acompanyat durant el col·loqui per la periodista Yolanda Criado, del programa d’RNE *Radar Clásico*, i del baríton José Antonio López, que interpreta el paper protagonista de l’òpera de Coll. L’emissió inclourà una actuació del pianista Hilario Segovia, que interpretarà dos obres del compositor valencià.

El Palau de les Arts Reina Sofia estrenarà el pròxim 5 de novembre *Enemigo del pueblo* en la sala Principal. L’òpera és un encàrrec de Les Arts i el Teatro Real de Madrid a Francisco Coll, que s’ha basat en l’obra homònima de Henrik Ibsen (*Un enemic del poble*). Àlex Rigola firma el llibret i la posada en escena d’esta nova producció, que dirigirà musicalment el mateix Coll.

**Recital d’òpera en ‘Habitar les ombres’**

En el marc del conveni de col·laboració amb el Palau de les Arts Reina Sofia, el divendres 24 d’octubre, a les 17:00 hores, els alumnes del Centre de Perfeccionament del Palau de les Arts oferiran en l’IVAM un recital d’òpera entorn de l’exposició ‘Habitar les ombres’. La mostra, que s’exhibix en la galeria 1 del museu, reivindica els grisos i les ombres a través de les obres de prop de 80 artistes com Carmen Calvo, Louise Bourgeois, Bernd i Hilla Becher, Thomas Struth, Hiroshi Sugimoto, Cristina García Rodero, Thomas Ruff, Hiroshi Sugimoto, Rula Halawani, Joan Cardells, Santiago Ydáñez, Susana Solano, Cristina Iglesias, Ángeles Marco o Miquel Navarro.

El recital comptarà amb la *mezzosoprano* Lora Grigorieva i el tenor Pablo Rubín Jurado, amb l’acompanyament pianístic de Stanislav Angelov, que inauguraran així la primera de les sessions de recitals previstes per a esta temporada amb peces de Montsalvatge i Britten, entre altres.

Donat l’aforament limitat, les dos activitats requerixen reserva prèvia, a través de la [web de l’IVAM](https://ivam.es/).

Fecha: 21/10/2025